
[bookmark: _Hlk219099751]1Ġesù reġa’ qabad ikellimhom bil-parabboli u qalilhom: 

Il-parabbola tinsab fil-kuntest tal-konfront ta’ Ġesù mal-qassisin il-kbar u x-xjuħ tal-poplu, u ssegwi l-parabboli taż-żewġ ulied u tal-bdiewa qattiela (21:23–46). Hija turi kif, minkejja li l-mexxejja reliġjużi rrifjutaw lil Ġesù, is-sejħa għas-Saltna ma kinitx limitata għal Iżrael, iżda kienet maħsuba għall-ġnus kollha. Madankollu, l-aċċettazzjoni tal-istedina waħedha mhijiex biżżejjed:          il-mistieden irid jidher ukoll li jgħix skont is-sejħa li rċieva.

2“Is-Saltna tas-smewwiet tixbah lil wieħed sultan li għamel festa għat-tieġ ta’ ibnu.

Ġesù ma jitkellimx mis-Saltna ta’ Alla bħala xi ħaġa astratta. Hawnhekk tiġi mxebbħa ma’ festa ta’ tieġ, relazzjoni, stedina għall-għaqda. Il-parabbola mhijiex sempliċement storja dwar festa futura; biha Ġesù juri x’qed iseħħ diġa fis-Saltna li hu qed iħabbar u jġib fost il-bnedmin. Is-sultan jagħmel festa mhux għalih innifsu, imma għal ibnu. Fiċ-ċentru hemm l-iben u r-relazzjoni tiegħu mal-għarusa. Dan hu rifless tal-patt bejn Alla u l-poplu tiegħu, li               l-Iskrittura ġieli esprimietu bix-xbieha taż-żwieġ (ara Hos 2:16-22; Is 62:4-5; Eżek 16). L-istorja tas-salvazzjoni hija stedina kontinwa biex il-bniedem jidħol f’din l-għaqda. Alla ma joħloqx lill-bniedem biex sempliċement josserva l-kmandamenti minn barra, imma biex ikun ibnu: Araw b’liema għożża ħabbna l-Missier; nistgħu nissejħu wlied Alla, u hekk aħna tassew (1 Ġw 3:1a).

3U bagħat għall-mistednin mal-qaddejja tiegħu biex jiġu għall-festa; imma dawk ma ridux jiġu.

It-tema tal-istedina hija importanti għal Mattew. Alla jsejjaħ lill-bniedem biex jidħol fis-Saltna tiegħu. Diġà minn din l-ewwel stedina jidher kemm il-problema tal-mistednin - κεκλημένους (keklēmenous) mill-verb καλέω (kaleō) li jfisser isejjaħ, tistieden; l-istess għerq jinsab fil-kelma κλῆσις (klēsis), jiġifieri sejħa/vokazzjoni - ma kinitx li ma semgħux imma li ma ridux jattendu għall-festa. Hemm differenza bejn li tisma’ stedina u li tilqagħha. Il-Kelma ta’ Alla tista’ tasal sal-widnejn imma ma tinżilx fil-qalb, ma ssirx għażla li tibdel         il-ħajja, bħal fil-każ tar-raġel għani li, Ġesù xeħet fuqu ħarsa ta’ mħabba. Huwa kien osserva l-kmandamenti, iżda quddiem l-istedina radikali u urġenti ta’ Ġesù qarras wiċċu u telaq b’qalbu sewda (ara Mk 10:17-22).

4U reġa’ bagħat qaddejja oħra, u qalilhom, ‘Għidu lill-mistednin: Ara, il-mejda tiegħi lesta; il-barrin u l-għoġiela msemmna diġà maqtula u kollox lest; ejjew għall-festa.’

L-insistenza ta’ din it-tieni stedina tas-sultan titkellem minn Alla li ma jaqtax qalbu mill-bniedem. Fl-imgħoddi din dehret fl-interventi tal-profeti (ara Is 46:13; Ġer 18: 18; Eżek 2:3-5). U dehret ukoll fi stejjer bħal dik ta’ Pietru, li wara li ċaħad lill-Mulej, wara l-qawmien, Ġesù jerġa’ jmur għandu u jistaqsih għal tliet darbiet: “Tħobbni?”        (Ġw 21:15-17). Għal kull tweġiba jerġa’ jafdalu l-merħla. Alla jaf kemm-il darba l-bniedem jgħidlu le, madankollu xorta waħda bħal donnu jibqa’ jsejjaħlu.

5Iżda dawk ma tawx kas; min mar il-għalqa, min għan-negozju tiegħu, 6u l-bqija qabdu lill-qaddejja tas-sultan, żebilħuhom u qatluhom.

Il-‘qaddej’ Pawlu iffaċċja diversi drabi l-atteġġjament ta’ disinteress fil-persuna ta’ Ġesù (ara Atti 17:32; 19:9; 22:18). Ironikament, l-istedina tikxef x’hemm fil-qalb tal-mistednin: Il-kelma ta’ Alla hi ħajja u qawwija… u tgħarbel il-ħsibijiet u l-fehmiet tal-qalb (Lhud 4:12). L-għalqa u n-negozju, li fihom infushom huma ħwejjeġ leġittimi, disgrazzjatament jistgħu jsiru rabtiet morda u skużi qerrieda, “Għax fejn hemm it-teżor tiegħek, hemm tinsab qalbek ukoll” (6:21; ara wkoll 1 Tim 6:10). Il-qalb iebsa, mhux biss tirrifjuta l-istedina imma saħansitra tasal biex tagħmel reżistenza aggressiva. Dak li ġarrbu ċerti profeti bħal Ġeremija (ara Ġer 20:7-13); għaddew minnu wkoll l-appostli (ara Atti 5:17) u dixxipli li bħal Stiefnu ġie maqtul għax ta xhieda għal Kristu (ara Atti 7). 

7Is-sultan inkorla ħafna u bagħat is-suldati tiegħu, qered lil dawk il-qattiela u ħarqilhom il-belt tagħhom.

Il-ġudizzju ta’ Alla ma għandux jinqara bħallikieku xi kapriċċ ta’ sultan irrabjat.  L-Iskrittura tippreżenta lil Alla li jieħu bis-serjetà l-għażliet tal-bniedem. Il-grazzja tiegħu ma tfissirx li l-għażliet tal-bniedem m’għandhomx konsegwenzi: Titqarrqux; Alla ma jidħak bih ħadd. Dak li bniedem jiżra’, dak huwa jaħsad        (Gal 6:7). Il-ġudizzju li jmiss lil dawn il-mistednin jixbaħ lil dak tal-bdiewa l-ħżiena (ara 21:41). Mattew biss isemmi l-ħruq tal-belt, forsi riferiment għall-qerda tat-tempju u tal-belt ta’ Ġerusalemm fis-sena 70 w.K. imħabbra minn Ġesù nnifsu (ara 24:2). Madankollu, dawn il-ġrajjiet mhumiex it-tmiem tal-pjan ta’ Alla imma t-temma (il-milja) tiegħu. 

8Imbagħad qal lill-qaddejja tiegħu: ‘Il-festa mħejjija, imma lil dawk ma kienx ta’ min jistedinhom għaliha. 9Mela morru f’salib it-toroq (sat-truf it-toroq) u sejħu għall-festa lil kull min issibu.’

Din id-darba, il-qaddejja ma jintbgħatux għand ‘il-magħżulin’ jew dawk li ‘jisħoqqilhom’ imma għand kull min jinsab fi truf it-toroq. Minn issa ’l quddiem, l-istedina ser issir lil dawk li huma lil hinn mill-fruntieri ta’ Iżrael u ser tilħaq il-ġnus kollha: U jagħmel il-Mulej tal-eżerċti għall-popli kollha fuq din il-muntanja, mejda b’ikel fin, mejda bi nbejjed ħelwa, b’laħam imsemmen bil-mudullun, u nbejjed fini (Is 25:6). Nhar Pentekoste nfetaħ iż-żmien missjunarju u ta’ xhieda universali: sa truf l-art (Atti 1:8; ara wkoll 28:19 u Salm 19:5), li minnhom ġew is-sultana tan-Nofsinhar (ara 12:42), iċ-ċenturjun (ara 8:5) u l-mara Kangħanija (ara 15:21).  

10Dawk il-qaddejja ħarġu fit-toroq u ġabru lil kull min sabu, ħżiena u tajba, u    s-sala mtliet bin-nies għall-mejda.

It-tielet stedina ma ssirx biss lill-ġusti, imma wkoll lill-midinbin (ara 9:13). Issa, kulħadd huwa mistieden għall-festa tat-tieġ, Lhud u Pagani (ara Atti 11:18, 13:46). 

11Mela jidħol is-sultan ħalli jara min kien hemm fuq il-mejda, u hemmhekk lemaħ wieħed li ma kienx liebes għall-festa tat-tieġ;

It-tieni parti tal-parabbola ser titratta l-libsa tat-tieġ. Fit-tieġ tal-Ħaruf, lill-għarusa ngħatalha li tilbes għażel fin… li jfisser l-egħmejjel tajba tal-qaddisin (Apk 19:7s). Kif jistqarr San Pawl, il-libsa hija Kristu nnifsu (ara Gal 3:27; Rum 13:14). Għalhekk, l-istedina għall-fidi twassal għall-għemil (ara Ġk 2: 17-18). Li tispiċċa quddiem il-ħarsa ta’ Alla (ara 1 Sam 16:7) mingħajr il-libsa tal-opri, hija għera mill-imħabba li tagħmel minn dak li jkun indenn li joqgħod għall-festa (ara d-diskors tal-miġja ta’ Bin il-Bniedem biex jagħmel ħaqq mill-popli 25:31-46).

12u qallu, ‘Ħabib, dan kif dħalt hawn m’intix liebes għall-festa?’ Dak tbikkem.

Is-simboloġija tal-libsa hija preżenti matul l-Iskrittura kollha, mill-weraq tat-tin    ta’ Ġenesi 3:7, sal-ilbies maħsul tal-Apokalissi 22:14. Hawnhekk, il-libsa ssir simbolu tal-kundizzjoni meħtieġa biex wieħed jidħol għall-festa. L-istedina għall-ikla eskatoloġika, waħedha, ma tagħtix jedd għas-salvazzjoni (ara 7:21). Propju din kienet il-preżunzjoni ta’ xi Lhud li kienu jemmnu li ser isalvaw sempliċement għax kienu wlied Abraham, u li għalhekk ma kellhomx bżonn ta’ ndiema. Lil dawn, il-Battista jċanfarhom, “Ja nisel il-lifgħat, min uriekom x’għandkom tagħmlu biex taħarbu mill-korla li ġejja? Agħmlu mela frott xieraq tal-indiema…” (3:7-9). Il-fidi tidher f’ħajja mibdula u li tagħti frott ta’ ndiema. Il-libsa tissimbolizza l-ħajja ta’ min, wara li jkun aċċetta l-istedina tas-sultan, ma jibqax kif kien. Madankollu, il-libsa mhijiex il-mezz tas-salvazzjoni, imma       ix-xhieda tagħha.

13Imbagħad is-sultan qal lil dawk li kienu qegħdin iservu, ‘Orbtulu riġlejh u idejh u waddbuh ’il barra fid-dlam; hemmhekk ikun hemm il-biki u t-tgħażżiż tas-snien!’

Il-kundanna tixbaħ lil dik tas-sikrana u ta’ min jagħmel għemil ix-xitan (ara 18:34). Il-ħniena ta’ Alla mhijiex indifferenza u l-grazzja ma tneħħix il-libertà tal-bniedem, li jista’ jirrifjuta b’mod persistenti dak li Alla joffrilu.

14Għax ħafna huma l-imsejħin, imma ftit il-magħżulin!”

L-istedina hija grazzja: Iżrael ġie msejjaħ l-ewwel biex jieħu sehem fil-patt (ara 10:6) , u permezz tiegħu l-barka kellha tasal għand il-ġnus (ara Ġen 12:2), iżda l-magħżulin huma dawk li, bl-indiema, jilqgħu din il-grazzja u jħalluha tagħmel il-frott f’ħajjithom (21:41). Għalhekk, it-tweġiba għall-grazzja turi ruħha fil-ħajja: il-fidi awtentika ma tibqax mingħajr għemil, iżda tagħti l-frott li jixraq lis-Saltna.

